13. Madli /Keerdo Miku tütar Madli, Madle, Kerdo Mikko T. Matli, Matle/, isa Mikk - vt. nr. 21, sündis umbes 1723. Sünnikanne ei ole leitav. Nähtavasti tulid Madli vanemad umbes 1730-ndate algupoolel elama Keerdo tallu Kodijärve mõisapiirkonda /Gothensee/. Kodijärve mõis kuulus von Brackelitele. Kodijärve eraldati Otepää kihelkonnas asunud Arula mõisast /Arrol/ ja Kambja koguduse personaalraamatu järgi liikusid Kodijärve ja Arula mõisate talupojad üsnagi tihedalt mõisate vahel. Paraku ei leidu ka Otepää koguduse meetrikates ühtegi sobivat Mikku. Seepärast Madli päritolus täit selgust pole võimalik saada. Elu lõpupoole jäi nähtavasti halvatuks. Kambja koguduse personaalraamatus on tema kohta märgitud, et ta on voodihaige /Matli ist bettlägerig/ ja et ta on poolhalvatud /Ist halb lahm/. Madli suri umbes 56-aastaselt 21.03.1779 Tõdu mõisapiirkonnas ja maeti 23.03.1779.